Presidentti Niinistön mukaan on ”jonkinasteista toiveikkuutta” saada Trump ja Putin uudestaan Suomeen

Helsingin Sanomat uutisoi keskiviikkona, että Yhdysvaltain presidentin Donald Trumpin ja Venäjän presidentin Vladimir Putinin tapaaminen Suomessa arktisessa huippukokouksessa ensi keväänä näyttää aiempaa todennäköisemmältä. Tasavallan presidentti Sauli Niinistö ilmaisi ”jonkinasteisen toiveikkuutensa” valtionjohtajatasoisesta arktisesta huippukokouksesta puhuessaan tiistaina Rovaniemellä, kun hän osallistui Suomen Arktisen neuvoston puheenjohtajakauden ympäristökonferenssiin. –Suhtautuminen huippukokokseen on vähän samaa kuin kuvasin yleisemmästäkin suhtautumisesta, että kyllä nyt on paljon ymmärrystä siihen, mutta ei ehdottomia suostumisia, presidentti vastasi kysymykseen mahdollisesta huippukokouksesta. Ensi keväänä? HS:n lähteiden mukaan Trump tekee todennäköisesti päätöksen osallistumisesta Yhdysvaltojen marraskuun alussa pidettävien välivaalien jälkeen, ja valtionjohtajatason huippukokous voitaisiin pitää esimerkiksi helmikuussa. Presidentti Niinistö ei ole toistaiseksi itse ottanut julkisuudessa kantaa siihen, milloin Yhdysvalloista voi odottaa mahdollista osallistumispäätöstä. Tiistaina hän totesi Rovaniemellä puhuessaan vain sen, että ”mahdollisen huippukokouksen valmistelua koskevat keskustelut ovat antaneet minulle syytä jonkinasteiseen toiveikkuuteen”.